钦定古今图书集成/理学汇编/学行典/第184卷 > 赵琰
## 钦定古今图书集成/理学汇编/学行典/第184卷 > 赵琰

按《魏书孝感传》：“赵琰，字叔起，天水人。父温，为杨难当
司马。初，苻氏乱，琰为乳母，携奔寿春，年十四乃归。孝
心色养，饪熟之节，必亲调之。皇兴中，京师俭，婢简粟
粜之，琰遇见切责，敕留轻秕。尝送子应冀州聘室，从
者于路遇得一羊，行三十里而琰知之，令送于本处。
又过路傍，主人设羊羹，琰访知盗杀，卒辞不食。遣人”
买耜刃，得剩六耜，即令送还刃主。刃主高之，义而不
受，琰命委之而去。初为兖州司马，转团城镇副将，还
京，为淮南王他府长史。时禁制甚严，不听越关葬于
旧兆。琰积三十馀年，不得葬二亲及蒸尝拜献，未曾
不婴慕卒事。每于时节，不受子孙庆贺。年馀耳顺，而
孝思弥笃。慨岁月推移，迁窆无期，乃绝盐粟，断诸滋
味，食麦而已。年八十卒，迁都洛阳。子应等乃还乡葬
焉。